b'\n_START_ARTICLE_\nKong Tomislavs stororden\n_START_PARAGRAPH_\nKong Tomislavs stororden eller Kong Tomislavs stororden med b\xc3\xa5nd og stor morgenstjerne (kroatisk: Velered kralja Tomislava eller Velered kralja Tomislava s lentom i Velikom Danicom) er en kroatisk orden innstiftet i 1992. Ordenen er oppkalt etter kong Tomislav I av Kroatia, som fra regjerte 910 som hertug og fra 925 som den f\xc3\xb8rste konge av Kroatia. Kong Tomislavs stororden er Kroatias fornemste orden og rangerer foran Dronning Jelenas stororden. Den tildeles utenlandske statsledere for fremme av gode bilaterale forbindelser. Kong Tomislavs stororden tildeles av Kroatias president.\n_START_SECTION_\nInndeling\n_START_PARAGRAPH_\nKong Tomislavs stororden har \xc3\xa9n klasse.\n_START_SECTION_\nInsignier\n_START_PARAGRAPH_\nOrdensinsigniene for Kong Tomislavs stororden best\xc3\xa5r av et b\xc3\xa5nd til \xc3\xa5 b\xc3\xa6re over skulderen og ned til hoften, der ordenstegnet er opphengt, samt av en ordensstjerne._NEWLINE_Ordenstegnet best\xc3\xa5r av en ornamentert \xc2\xabH\xc2\xbb, for Hrvatska, landets navn p\xc3\xa5 kroatisk. Bokstaven har et flettverksm\xc3\xb8nster og er besatt med fem r\xc3\xb8de koraller. I midten har den en medaljong i gull som b\xc3\xa6rer et middelaldersk motiv av en kronet konge, sittende p\xc3\xa5 en trone og med septer og rikseple i hendene. Kongen er flankert av to solmotiver. Kroatias riksv\xc3\xa5pen er plassert over midtmedaljongen og under den finnes en r\xc3\xb8d korall i midten av en sol med tolv str\xc3\xa5ler. P\xc3\xa5 ordenstegnets revers st\xc3\xa5r innskriften \xc2\xabKRALJ TOMISLAV\xc2\xbb (kong Tomislav) og \xc2\xabREPUBLIKA HRVATSKA\xc2\xbb (Republikken Kroatia)._NEWLINE_Ordensstjernen har \xc3\xa5tte lange str\xc3\xa5ler i s\xc3\xb8lv og mellom disse kortere str\xc3\xa5ler i gull og s\xc3\xb8lv. Midtmedaljongen er i gull og har samme motiv som medaljongen i ordenstegnet._NEWLINE_Ordensb\xc3\xa5ndet er bl\xc3\xa5tt, hvitt og r\xc3\xb8dt, som i Kroatias flagg, men med et gult flettverksm\xc3\xb8nster p\xc3\xa5 det bl\xc3\xa5 og r\xc3\xb8de._NEWLINE_B\xc3\xa5ndstripen er delt i r\xc3\xb8dt med to smale gule striper, hvitt og bl\xc3\xa5tt med to smale gule striper, samt midtmedaljongen i miniatyr i midten.\n_START_SECTION_\nTildeling\n_START_PARAGRAPH_\nKong Tomislavs stororden tildeles utenlandske statsledere, som bidrar til \xc3\xa5 fremme landets internasjonale anseelse, og for fremme av gode forbindelser mellom Kroatia og andre land. Ordenen er siden 1995 kun tildelt andre lands statsoverhoder, men f\xc3\xb8r den tid kunne den ogs\xc3\xa5 tildeles andre framtredende personer. Det ble foretatt \xc3\xa9n slik tildeling, til president i Den internasjonale olympiske komit\xc3\xa9, Juan Antonio Samaranch.\n_START_SECTION_\nNorske innehavere\n_START_PARAGRAPH_\nKong Harald mottok Kong Tomislavs stororden i forbindelse med statsbes\xc3\xb8k i 2011.'